14 במרץ, 2024

לכבוד לכבוד

פרופ' אשר כהן פרופ' תמיר שפר

נשיא האוניברסיטה העברית רקטור האוניברסיטה העברית

בדוא"ל [hupres@savion.huji.ac.il](mailto:hupres@savion.huji.ac.il) בדוא"ל rector@savion.huji.ac.il

שלום רב,

הנדון: **השעיית פרופ' נאדרה שלהוב-קיבורקיאן מהוראה באוניברסיטה העברית**

אנו פונים אליכם בעקבות החלטתכם חסרת התקדים מאתמול על השעייתה של פרופ' נאדרה שלהוב-קיבורקיאן מהוראה באוניברסיטה העברית בירושלים בשל התבטאויות ועמדות שהיא הביעה בזיקה למלחמה.

לשיטתכם, פרופ' שלהוב-קיבורקיאן התבטאה באופן "מחפיר, אנטי ציוני ומסית", ומכאן החלטתכם על השעייתה כאמור, וזאת "על מנת לשמור על אקלים בטוח בקמפוס לטובת הסטודנטים והסטודנטיות" שלכם.

אנחנו רואים החלטה זו ונימוקיה בחומרה רבה מאוד, ולדעתנו אין יותר סכנה ממנה על האקלים הבטוח בקמפוס, שאתם פועלים בשמו.

ההחלטה חוטאת למושכלות יסוד בחופש הביטוי ובחופש האקדמי, שצריכים להיות מובטחים בכל עת ובכל מצב, בתנאי שלווה כמו בתנאי מלחמה, לכל אחד ואחת מחברי וחברות הסגל האקדמי באוניברסיטה.

אלא שנראה, כי בלהט התחרות והניסיון ליישר קו עם הקונצנזוס סביב המלחמה, שמתברר, לצערנו הרב, שהם לא פסחו אל האקדמיה, נעלם מכם, כי חופש הביטוי והחופש האקדמי של פרופ' שלהוב-קיבורקיאן הוא החופש שלה לבטא עמדות והשקפות שאינן בקונצנזוס הלאומי או הציבורי, אף אם הן מרגיזות ומעוררות כעס רב בקרב חלק גדול מהציבור בישראל, ובכלל זאת בקרב הסגל האקדמי, הסטודנטים והסטודנטיות שלכם. הוא גם החופש שלה להציג עמדה אחרת ושונה בסוגיות שקשורות למלחמה ולהתנהלות הצבאית והממשלתית במסגרתה, כולל עמדות שנתפסות כ"אנטי ציוניות" ועמדות ביחס לטרגדיה האנושית שמתחוללת בעזה.

צר לנו שאנחנו נאלצים להזכיר לכם, כי האקדמיה הייתה מאז ומתמיד זירה מובהקת למימוש חופש הביטוי, והינה ביתם וכור מחצבתם של ערכי היסוד בדבר כבוד האדם, השוויון, הפלורליזם, הסובלנות ורב-התרבותיות.

ההחלטה על השעייתה של פרופ' נאדרה שלהוב-קיבורקאין לא רק שהיא מנוגדת תכלית הניגוד לערכים אלה, אלא גם ובעיקר שהיא מבקשת לשרטט מחדש את גבולות השיח והניתוח האקדמיים, ובאופן שמייצר בקרב אנשי הסגל האקדמי אפקט מצנן, אשר יפגע קשות בליבת ובמהות העשייה המחקרית והאקדמית.

ונוסיף, כי דווקא בתקופה קשה זו, שבה האזרחים הערבים, ובתוכם סטודנטים וחברי סגל במוסדות אקדמאיים, נתונים למסע רדיפה והסתה מסוכן, בליבוי ובעידוד של בעלי תפקידים וגורמים וממלכתיים, נדרשת הקפדה יתרה מצידכם בשמירה על זכויות חברי וחברות הסגל האקדמי והסטודנטים בקמפוסים, ובמימוש החופש האקדמי וחופש הביטוי שלהם.

מכאן פנייתנו זו אליכם על מנת לפעול לביטולה לאלתר של ההחלטה על השעייתה של פרופ' נאדרה שלהוב-קיבורקיאן מהוראה באוניברסיטה.

בברכה,

עו"ד מודר יונס ד"ר שרף חסאן ראש המועצה המקומית עארה-ערערה יו"ר וועדת המעקב לענייני החינוך הערבי

ויו"ר הוועד הארצי לראשי הרשויות המקומיות הערביות

עו"ד אמיר בשאראת ד"ר סמאח אלח'טיב-איוב

מנכ"ל הוועד הארצי לראשי הרשויות המקומיות הערביות מנכ"לית העמותה למעקב לענייני החינוך הערבי

**רשימת הארגונים החותמים:**

אגודת הפסיכולוגים הערבים

אגודת בוגרי אוניברסיטאות רוסיה וברה"מ

אנתמאא ועטאא – עמותה לקידום חברתי

האגודה לתרבות ערבית

המרכז הערבי לתכנון אלטרנטיבי

וועדת המעקב לענייני בריאות החברה הערבית

כיאן ארגון פמיניסטי

מרכז מוסאווא לזכויות האזרחים הערבים

מרכז אלטפולה

עמותת נשים נגד אלימות

עמותת איתך (מעכי) – משפטניות למען צדק חברתי

העתקים:

פרופ' אריה צבן, נשיא אוניברסיטת בר אילן ויו"ר ועד ראשי האוניברסיטאות.

פרופ' תומר ברודי, דיקן הפקולטה למשפטים, האוניברסיטה העברית.

פרופ' אשר בן אריה, דיקן בית ספר לעבודה סוציאלית ולרווחה חברתית, האוניברסיטה העברית.

פרופ' מונה חורי, סגנית נשיא לאסטרטגיה ומגוון, האוניברסיטה העברית.